© Юлия Лазарова Временна комисия за проучване изпълнението на процедурата по избор на нов тип боен самолет - Антон Тодоров

Депутатът от ГЕРБ Антон Тодоров е подал оставката си като народен представител. ГЕРБ разпространи писмото му до премиера и лидер на ГЕРБ Бойко Борисов и партията.

В него той благодари за гласуваното доверие и възможността да бъде избран за народен представител от ГЕРБ. "В рамките на по-малко от десет дни съм обект на безпрецедентна атака от среди, които никога няма да ми простят разкритията, направени за олигархията, задкулисието и техните командири (визирам действащи политици и бивши служители на тоталитарните служби)", пише Тодоров.

"Много силни думи употребявате, ще ви изядат хляба. Вече изядоха хляба на колежката ви - и тя беше тръгнала малко в някаква посока, но нещо виждам, че липсва столчето й" - с тези думи Тодоров се обърна в петък към водещия от "Нова телевизия" Виктор Николаев, ядосан от негов въпрос.

В писмото си Тодоров твърди, че е разбран "напълно превратно", а думите му в ефира на телевизията били изтълкувани абсолютно погрешно. Тъй като въпреки извиненията атаката не спирала, "но и повлича след себе си и авторитета на ГЕРБ, на нашия лидер и цялото ръководство", Тодоров се извинява за пореден път на Виктор Николаев и зрителите и "всички български медии, които волно или неволно съм засегнал с участието си". "Заявявам категорично, че заради моя култ към свободата и онова, за което съм се борил повече от 28 години, няма да позволя да бъда превърнат в нарицателно за цензура и заплахи." "Свободата в медиите за мен е основна ценност, която позволява да бъдат защитавани фактите. Убеден съм, че без свобода няма справедливост, тя е в основата на демократичното общество", пише в писмото на Антон Тодоров.

Тодоров заявява, че решението за напускане на парламента е изцяло негово и е съобразено със собственото му разбиране за носене на политическа отговорност, и че остава в ГЕРБ.